Патрэбы мы ўсе маем. Аднак мы маем таксама і сілу волі, каб кантраляваць сябе. З дзецьмі больш складана. Трохгадовая малеча сапраўды не вытрывае спакойна цэлай гадзіны, але шасцігадовае дзіця ўжо можа прынамсі пастарацца. Супакойваць дзяцей мы можам рознымі спосабамі, і кожны, ведаючы сваё дзіця, павінен знайсці тыя словы, жэсты, якія ў дачыненні менавіта да яго сына ці дачкі будуць найбольш эфектыўнымі. Але, акрамя таго, каб атрымаць чаканы эфект, важна тлумачыць дзецям, чаму мы вымагаем ад іх паводзіць сябе менавіта так, а не інакш. Сапраўды, дзіця мае патрэбу ў руху, але касцёл — гэта не спортпляцоўка, і з цягам часу (зразумела, не адразу), згодна са сваім узростам і тэмпераментам дзіця павінна навучыцца правільна паводзіць сябе ў касцёле.